CELEX: 32020D1742
Language: ro
Date: 2020-11-20 00:00:00
Title: Decizia de punere în aplicare (UE) 2020/1742 a Comisiei din 20 noiembrie 2020 privind anumite măsuri de protecție împotriva gripei aviare înalt patogene de subtip H5N8 în Regatul Unit [notificată cu numărul C(2020) 8265] (Numai textul în limba engleză este autentic) (Text cu relevanță pentru SEE)

23.11.2020   
               
               
                  RO
               
               
                  Jurnalul Oficial al Uniunii Europene
               
               
                  L 392/60
               
            
         DECIZIA DE PUNERE ÎN APLICARE (UE) 2020/1742 A COMISIEI
         din 20 noiembrie 2020
         privind anumite măsuri de protecție împotriva gripei aviare înalt patogene de subtip H5N8 în Regatul Unit
         
            
               [notificată cu numărul C(2020) 8265]
            
         
         (Numai textul în limba engleză este autentic)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         Având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4), coroborat cu articolul 131 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (denumit în continuare „Acordul de retragere”),
         având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile din cadrul Uniunii cu anumite animale vii și produse în vederea realizării pieței interne (2), în special articolul 10 alineatul (4), în coroborare cu articolul 131 din Acordul de retragere,
         întrucât:
         
                     (1)
                  
                  
                     Gripa aviară este o boală infecțioasă virală a păsărilor, inclusiv a păsărilor de curte. Infecțiile păsărilor de curte cu virusurile gripei aviare cauzează două forme principale ale acestei boli, care se deosebesc prin virulența lor. Forma slab patogenă cauzează în general doar simptome ușoare, în timp ce forma înalt patogenă determină rate foarte mari ale mortalității la majoritatea speciilor de păsări de curte. Boala poate avea un impact sever asupra profitabilității creșterii păsărilor de curte, cauzând perturbări ale comerțului în Uniune și ale exporturilor în țări terțe.
                  
               
                     (2)
                  
                  
                     Începând din 2005, virusurile gripei aviare înalt patogene (HPAI) de subtip H5 s-au dovedit capabile să infecteze păsările migratoare, care pot apoi să răspândească aceste virusuri pe distanțe lungi în timpul migrațiilor lor de toamnă și de primăvară.
                  
               
                     (3)
                  
                  
                     Prezența virusurilor HPAI la păsările sălbatice reprezintă o amenințare continuă de introducere directă și indirectă a acestor virusuri în exploatațiile în care sunt ținute păsări de curte sau alte păsări captive.
                  
               
                     (4)
                  
                  
                     În cazul apariției unui focar epidemic de HPAI există riscul ca agentul patogen să se răspândească la alte exploatații în care sunt ținute păsări de curte sau alte păsări captive.
                  
               
                     (5)
                  
                  
                     Directiva 2005/94/CE a Consiliului (3) stabilește anumite măsuri preventive vizând supravegherea și depistarea timpurie a gripei aviare, precum și măsurile minime de control care trebuie să fie aplicate în cazul apariției unui focar de boală respectivă la păsările de curte sau la alte păsări captive. Directiva respectivă prevede stabilirea unor zone de protecție și de supraveghere în cazul apariției unui focar de HPAI. Această regionalizare este aplicată în special pentru a menține starea de sănătate a păsărilor în restul teritoriului țării, prin prevenirea introducerii agentului patogen și prin asigurarea depistării timpurii a bolii.
                  
               
                     (6)
                  
                  
                     În noiembrie 2020, Regatul Unit a notificat Comisiei apariția unor focare de HPAI de subtip H5N8 pe teritoriul său, în exploatații în care se află păsări de curte sau alte păsări captive din districtele Cheshire și Herefordshire și a luat imediat măsurile necesare în temeiul Directivei 2005/94/CE, inclusiv stabilirea unor zone de protecție și de supraveghere.
                  
               
                     (7)
                  
                  
                     Comisia a examinat măsurile respective în colaborare cu Regatul Unit și admite că limitele zonelor de protecție și de supraveghere stabilite de autoritatea competentă din Regatul Unit se află la o distanță suficientă față de exploatațiile în care au fost confirmate focarele.
                  
               
                     (8)
                  
                  
                     Pentru a preveni orice perturbări inutile ale comerțului din Uniune și pentru a evita impunerea de către țări terțe a unor bariere nejustificate în calea comerțului, este necesar să se descrie rapid la nivelul Uniunii zonele de protecție și de supraveghere stabilite în Regatul Unit în ceea ce privește HPAI.
                  
               
                     (9)
                  
                  
                     În consecință, este necesar ca în anexa la prezenta decizie să fie definite zonele de protecție și de supraveghere din Regatul Unit și să fie stabilită durata regionalizării respective, în cazul în care sunt aplicate măsurile de control al sănătății animale prevăzute în Directiva 2005/94/CE.
                  
               
                     (10)
                  
                  
                     În plus, este necesar ca Decizia de punere în aplicare (UE) 2020/1654 a Comisiei (4), care a fost adoptată în urma notificării de către Regatul Unit în noiembrie 2020 a focarului din districtul Cheshire și ulterior modificată în urma notificării focarului din districtul Herefordshire, să fie abrogată și înlocuită cu prezenta decizie.
                  
               
                     (11)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Regatul Unit asigură faptul că zonele de protecție și de supraveghere stabilite în conformitate cu articolul 16 alineatul (1) din Directiva 2005/94/CE cuprind cel puțin zonele menționate în părțile A și B ale anexei la prezenta decizie.
         
         
            Articolul 2
            Decizia de punere în aplicare (UE) 2020/1654 se abrogă.
         
         
            Articolul 3
            Prezenta decizie se aplică până la 31 decembrie 2020.
         
         
            Articolul 4
            Prezenta decizie se adresează Regatului Unit al Marii Britanii și Irlandei de Nord.
         
         
            Adoptată la Bruxelles, 20 noiembrie 2020.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 395, 30.12.1989, p. 13.
         
            (2)  JO L 224, 18.8.1990, p. 29.
         
            (3)  Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (JO L 10, 14.1.2006, p. 16).
         
            (4)  Decizia de punere în aplicare (UE) 2020/1654 a Comisiei din 6 noiembrie 2020 privind aplicarea anumitor măsuri provizorii de protecție împotriva gripei aviare înalt patogene de subtip H5N8 în Regatul Unit (JO L 372, 9.11.2020, p. 52).
      
      
         
            ANEXĂ
            PARTEA A
            Zonă de protecție, astfel cum este menționată la articolul 1:
            
               Regatul Unit
            
            
                        Zona care cuprinde:
                     
                     
                        Data până la care se aplică, în conformitate cu articolul 29 alineatul (1) din Directiva 2005/94/CE
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        27.11.2020
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        8.12.2020
                     
                  PARTEA B
            Zonă de supraveghere, astfel cum este menționată la articolul 1:
            
               Regatul Unit
            
            
                        Zona care cuprinde:
                     
                     
                        Data până la care se aplică, în conformitate cu articolul 31 din Directiva 2005/94/CE
                     
                  
                        Those parts of the county of Cheshire (ADNS code 00140) extending beyond the area described in the protection zone and within the circle of a radius of ten kilometres, centred on WGS84 dec. coordinates N53.25 and W2.81
                     
                     
                        6.12.2020
                     
                  
                        Those parts of the county of Cheshire (ADNS code 00140) contained within a circle of a radius of three kilometres, centred on WGS84 dec. coordinates N53.25 and W2.81
                     
                     
                        28.11.2020‐6.12.2020
                     
                  
                        Those parts of the county of Herefordshire (ADNS code 00051) extending beyond the area described in the protection zone and within the circle of a radius of ten kilometres, centred on WGS84 dec. coordinates N52.17 and W2.81
                     
                     
                        17.12.2020
                     
                  
                        Those parts of the county of Herefordshire (ADNS code 00051) contained within a circle of a radius of three kilometres, centred on WGS84 dec. coordinates N52.17 and W2.81
                     
                     
                        9.12.2020‐17.12.2020